**Tisztelt Ünneplő Közösség!**

*Magyar vagyok. Büszkén tekintek át / A multnak tengerén, ahol szemem / Egekbe nyúló kősziklákat lát, / Nagy tetteidet, bajnok nemzetem.*

Petőfi Sándor 1847 februárjában vetette papírra ezeket a sorokat.

Azóta, mi magyarok – éljünk bárhol is a világban - minden év március idusán összegyülekezünk, hogy - a költő szavaival élve - áttekintsünk „a múltnak tengerén” és szemünkkel azt a bizonyos kősziklát keressük.

Nemzeti színű kokárdát tűzünk a szívünk fölé, gyermekeink kezébe apró zászlócskákat adunk, kimegyünk a térre, és megpróbáljuk megfejteni a titkot. 1848 kősziklájának titkát.

Az ilyenkor szokásos beszédeknek mindig van egy állandóan visszértő eleme.

Az, amikor a szónok azt próbálja meg elmagyarázni közönségének, hogy mit értsen az ünnep alatt, és mit érezzen, ha visszatekint azokra a forradalmi napokra.

Nézzék el nekem, ha erre én nem vállalkozom. Nem vállalkozom, mert tudom, hogy sokan és sokfélék vagyunk. És úgy van rendjén, ha a saját lelkünkben e nagy titok mélyén mindannyian mást és mást sejtünk meg. Így lesz közös emlékezetünkben 1848; kinek a forradalom, kinek inkább a szabadságharc ünnepe.

Kinek a lánglelkű Petőfi, kinek Arany vagy éppen Vasvári Pál.

Egyeseknek a mérsékeltebb Széchényi, másoknak a harcos Kossuth.

Valakinek a Nemzeti dal, míg másnak a 12 pont.

Kinek Görgey, kinek Bem tábornok.

Nekem március 15-e a márciusi ifjakról szól, az ő elkötelezett, példamutató, akadályt nem ismerő és tántoríthatatlan lelkesedésükről, tenni akarásukról, szabadságvágyukról.

Arról, hogy nem csak beszéltek, hanem cselekedtek. Arról, hogy nem a dicsőségvágy, nem a hatalom vezérelte őket, hanem a közjó gondolata, a független, erős magyar nemzet gondolata.

Ezt tartom ma is a legfontosabbnak: független, erős, magyar nemzetet, mely mögött, mellett természetesen nem csak a fiatalok, hanem mindenki ott áll. A közjóért tenni akaró és tenni merő emberek azok, akiken a haza sorsa múlik.

**Tisztelt ünneplő közösség!**

Emlékezzünk ma a hősökre, hajtsunk fejet azok előtt, akik megértették Petőfi hívó szavát, és talpra álltak, amikor hívta őket a haza. Isten áldja hőseinket, isten áldja a márciusi ifjakat, köztük Vasvári Pált, akire itt most emlékezünk. Köszönöm, hogy együtt ünnepelhettünk, köszönöm, hogy meghallgattak!